**NACIONALINIO MIŠKŲ SUSITARIMO RENGIMO PROCESO KOORDINACINĖS GRUPĖS SUSITIKIMO   
APIBENDRINIMAS**

2021 m. rugpjūčio 24 d.

**Susitikimo laikas ir vieta:** 2021 m. rugpjūčio 23 d., 15.00-16.15 val., Zoom platformoje. Susitikimas buvo transliuojamas viešai Nacionalinio miškų susitarimo tinklalapyje.

**Moderatorius:** D. Augutis, aplinkos viceministras.

**Susitikimo dalyviai**: *M. Aleinikovas*, LAMMC direktoriaus pavaduotojas Miškų instituto veiklai, *D. Augutis*, aplinkos viceministras, *E. Bartkevičius*, Vytauto Didžiojo universiteto Žemės ūkio akademijos Miškų ir ekologijos fakulteto dekanas, *R. Beinortas*, Asociacijos „Lietuvos mediena“ direktorius, *I. Blaževičė*, VšĮ „Domus solis“ projektų vadovė, *A. Gaižutis*, Lietuvos miško ir žemės savininkų asociacijos valdybos pirmininkas, *S. Girdziušas*, VšĮ „Darnūs miškai“ atstovas, *L. Girskienė*, Lietuvos valstiečių ir žaliųjų sąjungos partijos narė, *S. Kadziauskas*, Aplinkos ministerijos Miškų politikos grupės vyr. specialistas, *S. Karazija*, emeritas, Lietuvos mmiškininkų sąjungos atstovas, *R. Lapinskas*, Žaliosios politikos instituto direktorius, *J.* *Motiejūnaitė*, Gamtos tyrimų centro vyresnioji mokslo darbuotoja, *G. Mozgeris*, Vytauto Didžiojo universiteto darbuotojas (mokslininkas), *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *R. Petkevičienė*, VĮ Valstybinių miškų urėdijos direktoriaus pavaduotoja medienos ruošai ir prekybai, *A. Radvilavičius*, Miško darbų rangovų asociacijos vadovas, *V. Rašomavičius,* Gamtos tyrimų centro vyresnysis mokslo darbuotojas, *G. Riauba*, VŠĮ Baltijos aplinkos forumo Gamtos apsaugos ekspertas, *V. Stakėnas*, LAMMC Miškų instituto darbuotojas, *L. Šleinotaitė-Kalėdė*, UAB „Ekokonsultacijos“ direktorė, *T. Taurelė*, Miško darbų rangovų asociacijos narys, *A. Urbis*, Vakarų Lietuvos medienos perdirbėjų ir eksportuotojų asociacijos valdybos pirmininkas, *G. Vaičionis*, Lietuvos savivavldybių asociacijos atstovas, *A. Vaitkevičius*, Lietuvos miško ir miško pramonės darbuotojų profesinių sąjungų federacijos atstovas, *A. Valainė*, Aplinkos ministerijos Miškų politikos grupės vyr. specialistė, *V.Verbyla*, Lietuvos miškininkų sąjungos prezidentas, *A. Zimnickas*, Medienos perdirbėjų asociacijos direktoriaus pavaduotojas.

**Darbotvarkė:**

1. NMS Sektorinių grupių darbas: klausimai, problemos.
2. Nacionalinės miškų vizijos etapo bendrojo forumo datos nustatymas.
3. Dalyvių į bendrąjį forumą kvietimas (jei liks laiko).

D. Augutis supažindino su šio susitikimo darbotvarke.

***1 Svarstyta.* NMS Sektorinių grupių darbas: klausimai, problemos.**

A. Urbis informavo, kad Medienos pramonės sektorinei grupei sekasi organizuotis veiklą ir atlikti užduotis.

R. Lapinskas pastebėjo, kad šiuo metu esantį Klimato kaitos sektorinės grupės dalyvių sąrašą sudaro: apie 14 iniciatorių pasiūlytų dalyvių ir tiek pat kitų koordinacinės grupės narių pasiūlytų ir save pasisiūliusių dalyvių. Iškėlė klausimą, kaip elgtis su asmenimis, kurie save pasisiūlė dalyvauti sektorinėje grupėje. Grupėje yra įvairių nuomonių šiuo klausimu. Jo nuomone, reikėtų leisti visiems norintiems dalyvauti ir pasisakyti. Informavo, kad šį klausimą planuoja spręsti šią savaitę šios grupės iniciatorių susitikime.

D. Augutis informavo, kad į Valstybės miškų politikos sektorinę grupę nuspręsta kviesti visus sąraše esančius asmenis, grupės darbas bus vykdomas kitą savaitę.

M. Peldavičiūtė pastebėjo, kad nėra gautas atsakymas į jos klausimą – kaip bus elgiamasi su žmonėmis, kurie nėra įtraukti sektorines grupes. Pastebėjo, kad buvo sakoma, kad visi žmonės bus įtraukiami į sektorinių grupių veiklą iš Suinteresuotų šalių žemėlapio. Informavo, kad jos žiniomis, žmonės, kurie norėjo dalyvauti Klimato kaitos sektorinėje grupėje, tačiau nėra pakviesti, svarsto apie antros Klimato kaitos sektorinės grupės subūrimą. Tokia pati situacija yra su asmenimis, kurie nėra įtraukti į Privačių miškų savininkų sektorinę grupę.

R. Beinortas pastebėjo, kad kol kas Klimato kaitos sektorinėje grupėje jokių interesų išsiskyrimų nebuvo, apie dalyvių sąrašą bus svarstoma planuojamame grupės iniciatorių susitikime.

D. Augutis pastebi, kad Aplinkos ministerija sektorinių grupių formavimo klausimus palieka spręsti pačioms sektorinėms grupėms. Jos pačios turi nuspręsti, kuriuos asmenis papildomai kviesti dalyvauti grupės veikloje.

R. Lapinskas papildė R. Beinortą, kad artimiausiame grupės iniciatorių susitikime bus sprendžiama, kokius siūlytus asmenis kviesti į grupės veiklą. Paprašė NMS Techninės grupės pateikti Klimato kaitos sektorinės grupės siūlytų dalyvių kontaktus (el. pašto adresus, tel. Nr.) šios grupės iniciatoriams.

L. Girskienė paprašė paaiškinti, kaip bus organizuojama Valstybės miškų politikos sektorinės grupės veikla, įvardinti, kas šios grupės lyderis.

D. Augutis paaiškino, kad yra išsiuntęs kvietimą į pirmą Valstybės miškų politikos sektorinės grupės posėdį, kuris vyks rugpjūčio 30 d. Kiti susitikimai planuojami rugsėjo 2-3 d. Šios grupės lyderistę prisiėmė Aplinkos ministerijos atstovai, taip pat jie bus atsakingi ir už Darbo knygos pildymą.

L. Paškevičiūtė informavo, kad Saugomų teritorijų ir kraštovaizdžio sektorinė grupė savo susitikimus planuoja rugsėjo pradžioje. Iškėlė klausimą - kaip bus organizuojamas informavimas tų žmonių, kurie nėra įtraukti. Nėra žinoma, kurie žmonės laukia atsakymo apie jų įtraukimą į sektorinę grupę. Pasiūlė, kad pasiūliusieji asmenys susisiektų su tais asmenimis.

A. Gaižutis informavo, kad Privačių miškų savininkų sektorinėje grupėje yra apie 30 narių, kvietė visus, jau buvo suorganizuoti du susitikimai. Asmenys, kurie negalėjo dalyvauti susitikimuose, galėjo pateikti savo nuomones raštu, taip pat buvo viešai (facebook paskyroje) kviesta teikti siūlymus, susijusius su privačiais miškais.

A. Vaitkevičius informavo, kad rugpjūčio 18 d. įvykdo Miškų sektoriaus darbuotojų sektorinės grupės susitikimas, grupėje yra apie 12 narių, rugsėjo pradžioje bus paskutinis susitikimas.

M. Aleinikovas informavo, kad Miškų mokslo ir mokymo sistemos sektorinė grupė susiformavo, greitu laiku bus grupės posėdis.

**Susitarta:**

1. Pateikti Klimato kaitos sektorinės grupės siūlytų dalyvių kontaktus (el. pašto adresus, tel. Nr.) šios grupės iniciatoriams. Atsakinga NMS Techninė grupė.

2. Apsvarstyti, kaip informuoti asmenis, kurie nėra įtraukti į sektorines grupes.

**2. Nacionalinės miškų vizijos etapo bendrojo forumo datos nustatymas.**

D. Augutis pasiūlė Nacionalinės miškų vizijos etapo bendrą forumą organizuoti rugsėjo 20 d. arba rugsėjo 27 d.

R. Beinortas pasiūlė bendrą forumą organizuoti gyvai.

R. Lapinskas pritarė renginį organizuoti gyvai, jam tinkama renginio data - rugsėjo 27 d.

M. Peldavičiūtės nuomone, turėtų būti gyvas renginys, pritarė jį organizuoti rugsėjo 27 d. Siūlytų labiau organizuoti renginį penktadienį, rugsėjo gale.

L. Paškevičiūtės nuomone, reikalingas gyvas susitikimas, nebūtinai jis turėtų būti pirmadienį.

S. Girdziušas taip pat pritaria gyvam renginiui, nes vyresni žmonės labiau pasisako už gyvus susitikimus.

A. Gaižutis pasisakė už gyvą renginį ir pritarė renginiui nuo rugsėjo 27 d., visai dienai.

R. Beinortas pritarė renginiui rugsėjo 27 d. (po miškininkų dienos).

A. Gaižutis domėjosi, kiek truktų renginys.

I. Blaževičė informavo, kad gyvas renginys turėtų trukti visą dieną.

A. Urbis pritarė rugsėjo 27 d. renginiui.

**Sutarta:**

1. Organizuoti Nacionalinės miškų vizijos etapo bendrą forumą gyvai rugsėjo 27 d.

2. Išsiaiškinti galimybes bendrą forumą organizuoti Girionyse. Atsakinga NMS Techninė grupė.

**3. Dalyvių į bendrąjį forumą kvietimas (jei liks laiko).**

I. Blaževičė priminė, kad ankstesniame susitikime kalbant apie dalyvių skaičių bendrame forume buvo išsakytas poreikis, kad dalyviai atstovautų ne tik sektorines grupes, bet ir interesų grupes. Pasiūlė renginio dalyvių kvotų nustatymo 2 variantus. Pirmas variantas - dalyvių kvotas nustatyti pagal interesų grupes, tokiu būdu mišrios grupės butų formuojamos išlaikant tolygų atstovavimą interesams. Antras variantas – kvotas skiriant kiekvienai sektorinei grupei, tokiu būdu mišrios grupės būtų formuojamos iš 17 sektorinių grupių atstovų ir kažkokio skaičiaus politikų. Siūlo apsistoti ties 120 dalyvių skaičiumi. Pastebėjo, kad dalyvių skaičius orientuojamas į tai, kiek mišrių grupių būtų sudaroma, kad būtų įsitenkama į laiką. Optimalu būtų formuoti 9-10 mišrių grupių.

M. Peldavičiūtė pasiūlė atrinkti žmones pagal interesą, tačiau sudvejojo dėl jų tinkamo atstovavimo interesams užtikrinimo.

L. Paškevičiūtės nuomone, tikslinga rinkti po kelis asmenis iš sektorinės grupės ir paskui įvertinti interesų atstovavimą.

A. Gaižučio nuomone, renginyje svarbu turėti kompetentingus, labiausiai įsigilinusius į sektorinių grupių darbą asmenis. Pritaria interesų grupių atstovavimui, kaip ir numatyta NMS proceso gairėse. Pasiūlė, kad sektorinės grupės pačios deleguotų kompetentingiausius asmenis į forumą.

A. Urbio nuomone, reikėtų žinoti, kokiam interesui atstovauja sektorinės grupės. Sugrupavus sektorines grupes pagal interesą, kiekvienam interesui galima būtų suteikti kvotą, atsižvelgiant į šią kvotą, būtų aišku, kiek deleguojama asmenų iš kiekvienos sektorinės grupės. Jei būtų deleguoti 5-6 žmonės iš sektorinės grupės, sudarytų optimalų renginio dalyvių skaičių, galima būtų suformuoti apie 12 mišrių grupių. Siūlė formuoti mišrias grupes iš 7-8 žmonių.

M. Peldavičiūtė pritarė siūlymui, kad kiekviena sektorinė grupė deklaruotų interesą.

R. Beinortas pritaria A. Gaižučiui dėl kompetentingų asmenų delegavimo. Pasiūlė panašias vizijas Darbo knygose apjungti prieš renginį. Pasiūlė organizuoti renginį Kauno miškų ir aplinkos inžinerijos kolegijoje, Girionyse, kartu juos paremiant po gaisro.

R. Lapinskas pritarė sprendimui dėl proporcingo interesų grupių atsovavimo kombinuojant su sektorinių grupių atstovavimu.

D. Augutis pasiūlė orientuotis į 120 dalyvių skaičių, pritarė kompetentingų asmenų delegavimui nuo sektorinės grupės. Pasiūlė aprašyti dalyvių atrinkimo (kvietimo) schemą ir išsiųsti koordinacinės grupės nariams.

A. Gaižutis iškelė klausimą apie sektorinių grupių integravimą – ar yra metodika, kaip bus apjungiamos skirtingos vizijos.

I. Blaževičė pasiūlė naudoti sisteminį konsencingą nuomonių apjungimui. Pasiūlė kito susitikimo metu aptarti bendro forumo darbotvarkę.

**Susitarta:**

1. Aprašyti bendro forumo dalyvių atrinkimo schemą ir išsiųsti koordinacinės grupės nariams. Atsakinga Techninė grupė.

2. Kitą Koordinacinės grupės susitikimą organizuoti rugsėjo 6 d.

3. Kito susitikimo metu pritatyti Nacionalinės miškų vizijos etapo bendro forumo darbotvarkę. Atsakingos fasilitatorės.